Dermed ble det en skikkelig bomtur for slalåmspesialisten Myhre. Snømangel har ført til at storslalåm- og slalåmrennene i Frankrike er blitt flyttet til Beaver Creek. Dermed må Myhre sette seg på flyet tilbake til USA dersom han skal få med seg slalåmkonkurransen.
- Jeg var på trening i USA og skulle tilbake til Norge for å konkurrere. Vi hadde fått beskjed om at rennet i Val d'Isère kunne bli avlyst, men ble forsikret om at det ikke skulle bli flyttet til USA. Da jeg landet, fikk jeg beskjeden, sier Myhre til TV 2 Sporten.
Nå må han ta en prat med landslagssjef Håvard Tjørhom om det videre opplegget. En lang tur over Atlanterhavet frister ikke, men trolig blir Myhre å finne på startstreken i Beaver Creek når slalåmrennet kjøres 8. desember.
- Det blir en lang reise for ett renn. Det kunne passet bra med europacuprenn på Trysil neste uke, men i utgangspunktet er det verdenscup vi satser på, så jeg regner med å ta turen, sier 27 - åringen. (ANB - NTB)